รองโฆษกสำนักงานตำรวจแห่งชาติ ระบุตำรวจไม่ใช่เจ้าพนักงานโดยตรงตามกฏหมาย พ.ร.บ.ไซเบอร์ แต่ขอให้ความมั่นใจ และอย่ากังวล เพราะเชื่อว่าการทำงานไม่กระทบสิทธิกับคนทั่วไป หากไม่ได้ทำผิดกฎหมาย
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ ยืนยัน ตำรวจมีหน้าที่บังคับใช้กฎหมายคดีอาญาทุกฉบับ ซึ่งในส่วนของร่างพระราชบัญญัติการรักษาความมั่นคงปลอดภัยไซเบอร์ ที่เพิ่งผ่านการพิจารณาวาระ 3 จากสภานิติบัญญัติแห่งชาติ หรือ สนช. ต้องรอให้มีการประกาศใช้เป็นกฎหมายก่อน แต่ขอให้ประชาชนมั่นใจ หากไม่ได้กระทำผิดกฎหมาย ก็ไม่จำเป็นต้องกังวล ยืนยันตำรวจบังคับใช้กฎหมายตามอำนาจหน้าที่ ไม่มีการสองมาตรฐานอย่างแน่นอน แต่หากมีผู้กังวลว่า กฎหมายฉบับนี้ จะกระทบสิทธิส่วนบุคคล หรือ กังวลว่า เจ้าหน้าที่รัฐจะใช้กฎหมายไปในเชิงลุแก่อำนาจ ก็มีกระบวนการตรวจสอบคานอำนาจระหว่างหน่วยงานกันอยู่แล้ว         ด้าน พลตำรวจโทสุทิน ทรัพย์พ่วง ผู้บัญชาการตำรวจสอบสวนกลาง กล่าวว่า จากที่ศึกษาเบื้องต้น พบว่า กฎหมายฉบับนี้ ให้อำนาจ กสทช. เป็นส่วนใหญ่ ไม่ได้ให้อำนาจตำรวจโดยตรง แต่ขณะนี้ ยังไม่มีการประกาศใช้เป็นกฎหมาย จึงต้องไปดูรายละเอียดการใช้อำนาจของพนักเจ้าหน้าที่ตามที่ระบุไว้ในกฎหมายให้แน่ชัดก่อน พร้อมให้ความมั่นใจประชาชน อย่าเพิ่งกังวล